
A fiatalok pénzügyi kultúrája - Számít-e a gazdasági oktatás?

A 2008-as pénzügyi válság egyetlen pozitív hatása az, hogy világszerte felhívta a figyelmet a lakosság pénzügyi kultúrájának alacsony szintjére és a pénzügyi kultúra fejlesztésének szükségességére. A pénzügyi kultúra kutatások növekvő pénzügyi jelentőségük miatt kiemelten kezelik a fiatal korosztályt, hiszen ahhoz, hogy a jövőben el tudjuk kerülni a 2008-as válsághoz hasonló gazdasági mélypontokat, legalább e generációnak magas szintű pénzügyi kultúrával kell rendelkeznie.
Éppen ezért dolgozatom középpontjába a fiatalok pénzügyi kultúrájának a vizsgálatát állítottam, a kutatás során pedig arra kerestem a választ, hogy hogyan jellemezhető egy hazai egyetem gazdaságtudományok képzési területen működő karán tanuló harmadéves, alapszakos, nappali tagozatos hallgatóinak a pénzügyi kultúrája, illetve mutat-e eltérést e tekintetben a minta a gazdasági képzésben nem részelülő „átlagos” fiatalokhoz képest.
A szekunder adatgyűjtést követően a saját, primer kérdőíves kutatásomban a pénzügyi kultúra OECD által létrehozott három komponensére, a pénzügyi ismeretekre, a pénzügyi viselkedésre, valamint a pénzügyekkel kapcsolatos attitűdökre és preferenciákra fókuszáltam.
A kutatásom rávilágított arra, hogy a gazdasági oktatásban részt vevő fiatalok pénzügyi ismerete nem mutat jelentős eltérést az „átlagos” fiatalokéhoz képest, emellett megdöbbentő az a tény, hogy a kutatás során megkérdezett végzős közgazdász hallgatók között is sokan vannak azok, akik nincsenek tisztában az olyan alapvető fogalmakkal, mint a THM vagy a BEVA.
A pénzügyi viselkedés összefüggéseit vizsgáló kereszttábla-elemzéseket, valamint egymintás t-próbákat követően megállapítottam, hogy a gazdasági képzésben részt vevő fiatalok pénzügyi viselkedés szempontjából csak egyetlen téren tanúsítanak tudatosabb magatartást, mégpedig a pénzügyi termékek kiválasztása előtti tájékozódás terén, míg a bankválasztás, a megtakarítással, valamint hitellel való rendelkezés szempontjából tanúsított magatartásuk megegyezik az „átlagos” fiatalokéval.
A diákok pénzügyi attitűdjének mérését három skálázott, megtakarítási hajlandóságot vizsgáló állítás segítségével végeztem el, amelyek alapján megállapítottam, hogy habár a hallgatók pénzügyi attitűdjei átlag felettiek, a pénzügyi viselkedés keretében vizsgált megtakarító magatartásuk mást mutat, tehát a pénzügyi kultúra fejlesztését célzó programoknak elsősorban erre a komponensre kell fókuszálniuk a jövőben.



